Alam ghaib Yunani

Dalam mitologi Yunani, **alam ghaib Yunani**, atau **Hades**, salah satu daripada tiga alam yang berbeza di mana seseorang pergi selepas mati. Idea paling awal tentang hidup selepas mati dalam mitos Yunani adalah apabila mati, intipati seseorang (*jiwa*) dipisahkan daripada mayat dan dibawa ke alam ghaib. Dalam mitologi awal (cth, *[[Iliad]]* dan *[[Odýsseia|Odysseia]]* oleh Homeros) semua orang mati dihimpunkan dan wujud sebagai bayangan; walau bagaimanapun, dalam mitologi kemudiannya (cth, falsafah Platonisme) mula wujud kepercayaan bahawa orang akan dihakimi selepas mati, orang baik dan jahat dipisahkan dan dilayan dengan berbeza.

Alam ghaib yang sering dipanggil Hades—sempena dewa penjaganya—dipercayai terletak di pinggir bumi, sama ada berhampiran dengan lautan atau di bawah tanah. Ia gelap dan tiada cahaya matahari, berbeza dengan dunia tempat kita tinggal. Kecerahan Gunung Olympus—tempat para dewa bersemayam—dan muka bumi—tempat dicahayai matahari—memberikan kontras langsung dengan kegelapan alam ghaib. Tempat ini tidak dapat dilihat, yang difahami berkaitan dengan kegelapan kekalnya tetapi juga kerana etimologi "Hades" mungkin bermakna "tempat yang tidak dapat dilihat". Ia hanya untuk orang mati, bukan untuk orang hidup. Terdapat hanya beberapa orang yang dikecualikan dan dikatakan pernah telah memasuki alam ghaib ini menurut mitos, seperti Herakles, Theseus, Orpheus, mungkin juga Odysseus, dan kemudiannya Aeneas diceritakan oleh orang Rom.

## Geografi

### Sungai
Sungai merupakan ciri penting dalam landskap alam ghaib dan disebut dalam sumber-sumber paling kuno: Contohnya, dalam *Iliad* dan *Odysseia* karya Homeros, "hantu" Patroclus bercakap tentang gerbang-gerbang sungai yang tidak bernama di Hades; dalam Odysseia, "hantu" ibu Odysseus, Antikleia, menyatakan ada banyak "sungai besar dan alur yang menakjubkan", serta merujuk kepada sekurang-kurangnya empat batang sungai. H. A. Guerber mengandaikan bahawa sungai-sungai tempat Charon belayar mencerminkan langit dalam pemikiran Yunani-Rom. Terdapat banyak sungai yang dikaitkan dengan alam ghaib, dengan nama-nama yang mencerminkan hubungannya dengan maut.

* Styx ialah sungai yang sangat terkenal di alam ghaib. Ia disebut dalam teks *Iliad* dan tiga *Lagu Pujaan Homerik*. Ia bukan sebarang sungai di alam ghaib, tetapi ia juga tempat istimewa di mana para dewa mengangkat sumpah-sumpah penting. Dalam beberapa cerita, Styx dilihat sebagai dewi dan anak perempuan Oceanus dan Tethys. Dalam kisah-kisah terkemudian, ia pintu masuk ke alam ghaib, di mana Charon membantu orang mati menyeberangi sungai. Styx juga dikenali sebagai sungai kebencian. Dalam dunia sebenar, terdapat tempat berbeza yang dianggap sebagai lokasi Styx, seperti di Arcadia menurut Herodotus, Strabo dan Pliny, atau Nonacris menurut Pausanias.
* Acheron ialah sungai kesengsaraan atau sungai lara. Ia disebut dalam banyak puisi lama, tetapi ia tidak kurang terkenal dan disebut dalam sumber-sumber awal berbanding Styx. Dalam beberapa cerita, Charon mengangkut orang mati melintasi Acheron dan bukannya Styx. Dalam versi lain, Acheron ialah tasik (daripada/dan juga sungainya) dan kadangkala digunakan sebagai nama lain untuk alam ghaib. Pausanias bercakap tentang sungai bernama Acheron di Epirus, Thesprotia, yang bertemu dengan tasik berpaya dan bercantum dengan sungai bernama Cocytus, yang dipercayai telah mengilhamkan penerangan alam ghaib oleh Homeros. Tempat ini juga dikaitkan dengan upacara-upacara si mati dan/atau pengembaraan ke alam ghaib dalam zaman kuno. Terdapat juga tradisi mengatakan sungai Acheron berada di Cumae, Itali, yang dikaitkan dengan perjalanan Odysseus ke alam ghaib.
* Pyriphlegethon/Phlegethon ialah sungai yang sangat panas dan kelihatan seperti terbakar. Dalam *Odysseia* Homeros mengatakannya mengalir ke sungai Acheron. Plato kemudiannya berkata bahawa sungai ini pergi ke Tartarus dan di mana orang dihukum, terutamanya orang yang memukul ibu bapa sendiri. Terdapat sebuah sungai berhampiran Cumae dengan nama ini, yang mempunyai mata air panas berdekatan yang menjadikannya kelihatan seperti terbakar. Strabo menghubungkan sungai ini dengan alam ghaib dari cerita Homeros.
* Cocytus ialah sungai yang dikenali sebagai sungai ratapan kerana namanya berasal daripada perkataan *kōkuein* yang bermaksud 'menangis, meratap'. Ia hanya disebut sekali dalam *Odysseia* di mana ia dikatakan sebagai cabang Styx yang mengalir ke Acheron.** Menurut Plato, Cocytus ialah sungai bulat yang mengalir ke Tartarus dan adalah untuk menghukum pembunuh. Terdapat juga sungai dengan nama yang sama di Thesprotia dan Cumae, yang mengalir ke Acheron.
* Lethe ialah sungai yang dinamakan sempena nama Lethe, dewi lupa. Dalam beberapa cerita, dahan dari pokok poplar dengan air dari Lethe menjadi simbol Hypnos, dewa tidur. Beberapa sumber menyebut Lethe sebagai dataran dan bukannya sungai.
* Oceanus ialah sungai yang mengelilingi dunia, dan menandakan sempadan alam orang hidup dan alam ghaib.

### Pintu masuk alam ghaib
Si mati boleh memasuki alam ghaib dengan pelbagai cara tetapi biasanya mereka akan dibawa oleh seorang penambang sungai bernama Charon. Motif ini biasa ditemui pada lekythoi atau (pasu pengebumian) yang diperbuat daripada tanah putih Athens dari abad ke-5 SM, dan sukar untuk dikatakan bila cerita ini mula-mula muncul, tetapi mungkin dari abad ke-6 SM atau lebih lama lagi (mungkin makhluk Hades yang paling terbaru yang "muncul"). Walaupun Charon tidak ada dalam sumber-sumber mitos terawal, tetap ada kepercayaan bahawa orang yang tidak dikebumikan tidak boleh menyeberang sehingga dikebumikan dengan sepatutnya (contoh yang paling terkenal ialah Patroklus dan Hektor dalam *Iliad*). Selain itu, Hermes Psychopompos juga dipercayai akan memimpin si mati ke alam ghaib dan muncul buat kali pertama dalam *Odysseia* Homeros Buku 24 (juga motif yang biasa pada lekythoi tanah putih). Hades terkenal dengan pintu gerbangnya (πύλαι Ἀίδαο: Hom. *Il.* 5.646, 9.312, 23.71, *Od.* 14.156), dengan salah satu gelaran Hades (dewa) ialah "pengikat pintu" (πυλάρτης, 13.415, *Od.* 11.277).

### Tartarus
Dalam beberapa sumber Yunani, Tartarus ialah nama lain untuk alam ghaib (berfungsi sebagai gelaran untuk Hades), manakala dalam sumber lain ia alam yang berbeza dan lain daripada alam ghaib. Hesiodos menyatakan Tartarus berada jauh di bawah alam ghaib seperti bumi di bawah langit. Seperti Hades, ia juga sangat gelap sehingga "malam dicurahkan di sekelilingnya dalam tiga baris seperti relang di leher, manakala di atasnya tumbuh akar bumi dan laut yang belum dituai." Penduduk Tartarus yang paling terkenal ialah para Titan; Zeus mencampakkan para Titan bersama-sama dengan bapanya Kronos ke dalam Tartarus selepas mengalahkan mereka. Homeros menulis bahawa Kronos kemudiannya menjadi raja Tartarus. Menurut  oleh Plato (s. 400 SM), jiwa dihakimi selepas mati dan Tartarus adalah tempat orang jahat akan dihukum. Tartarus juga dianggap sebagai satu kuasa atau dewa yang wujud dari azali di samping dewata lain seperti Bumi, Malam, dan Waktu.

### Padang Rumput Asphodel
Padang Rumput Asphodel ialah tempat di alam ghaib tempat majoriti orang yang telah mati tinggal. Nama tempat ini muncul seawal-awalnya dalam karya Homeros *Odysseia* (11.359), menceritakan Odysseus meninjau alam ghaib (namun dalam teks ini dipanggil padang asphodel: ἀσφοδελὸς λειμών). Tidak jelas apa sebenarnya orang dahulu kala fahamkan sebagai "ladang", dan para sarjana tidak bersepakat jika ia ada kaitan dengan bunga asphodel (genus, *Asphodelus* L.) atau dengan padang abu (berdasarkan konstruksi etimologi σφοδελὸς > σποδός, "abu").

### Padang Elysium/Elysion
Elysium (juga dipanggil *Padang Elysion*) ialah kehidupan di akhirat yang sebagai utopia, syurga yang dikhaskan untuk orang yang terbilang. Padang Elysion pertama kali dirujuk dalam *Odysseia* Buku 4 Homeros, tempat Menelaus dijanjikan akan pergi daripada mati (membezakannya daripada hidup selepas mati): ia digambarkan terletak di pinggir bumi (*peirata*) dan hidup di sana "sangat senang untuk manusia". Walau bagaimanapun, Menelaus bukannya mencapai nasib ini kerana jasanya semasa hidup tetapi kerana dia menantu Zeus (berkahwin dengan Helen). Akan tetapi, dalam *Kerja dan Hari* karya Hesiodos, ini syurga yang boleh dicapai oleh wira-wira. Akhir-akhirnya, semakin konsep kehidupan selepas mati semakin meluas dan menjadi lebih "berjiwa rakyat", orang yang murni secara amnya boleh dihantar ke Padang Elysion selepas diadili oleh hakim-hakim alam ghaib, Rhadamanthus dan Minos.

#### Kepulauan Orang Berbahagia
Pada zaman Hesiodos, Elysium juga dikenali sebagai Kepulauan Bertuah atau *Kepulauan Orang Berbahagia*. Pulau-pulau itu, yang kadangkala dianggap tempat sebenar di Bumi, disangka adalah tempat ganjaran di alam ghaib untuk orang yang sangat murni.

## Penghuni yang diketahui

### Hades
Hades (Aides, Aidoneus, atau Haidês), anak lelaki sulung Titan Kronos dan Rea; abang Zeus, Poseidon, Hera, Demeter, dan Hestia, ialah dewa alam ghaib Yunani. Apabila ketiga-tiga saudara itu membahagikan dunia antara satu sama lain, Zeus menerima kayangan, Poseidon laut, dan Hades alam ghaib; maka bumi terbahagi tiga. Oleh itu, walaupun Hades tanggungjawab ke atas alam ghaib, dia dibenarkan untuk mempunyai kuasa di bumi juga. Akan tetapi, Hades jarang dilihat di luar alamnya, dan bagi mereka yang di bumi niat dan keperibadian Hades adalah misteri. Dalam seni dan kesusasteraan, Hades digambarkan sebagai seseorang yang tegas dan bermaruah tetapi bukan seorang penyeksa yang ganas atau seperti syaitan. Bagaimanapun, Hades dianggap sebagai musuh semua kehidupan dan dibenci oleh para dewa dan manusia; korban dan doa tidak meredainya sehingga manusia jarang mencuba. Dia juga bukan penyeksa orang mati, dan kadang-kadang dianggap sebagai "Zeus orang mati" kerana dia ramah terhadap mereka. Disebabkan peranannya sebagai raja alam ghaib dan pemerintah orang mati, dia juga dikenali sebagai Zeus Khthonios ("Zeus neraka" atau "Zeus alam ghaib"). Orang yang dihukum di Tartarus dihantar ke sana oleh dewa-dewa lain untuk membalas dendam. Dalam masyarakat Yunani, ramai yang anggap Hades dewa yang paling tidak disukai dan banyak dewa tidak menyukainya, dan apabila orang membuat korban kepada Hades, itu kerana mereka ingin mengenakan musuh mereka sendiri.

Hades kadangkala dipanggil Pluton dan digambarkan dengan cara yang lebih baik—dianggap sebagai pemberi kekayaan, kerana tanaman dan hasil tuaian datang dari bawah bumi.

### Persephone

Persephone (juga dipanggil Kore) ialah anak perempuan Demeter, dewi tuaian, dan Zeus. Persephone diculik oleh Hades, yang menginginkan seorang isteri. Sewaktu Persephone mengutip bunga, dia terpesona dengan bunga narkisus yang ditanam oleh Gaia (untuk memikatnya ke alam ghaib untuk mengambil hati Hades), dan apabila Persephone memetiknya, bumi tiba-tiba menelannya. Hades, dengan rata emas, menggoda dan membawa Persephone ke alam ghaib. Apabila Demeter mendapat tahu Zeus telah mengizinkan Hades culik Persephone untuk dijadikan isteri, Demeter murka dengan Zeus dan berhenti menumbuhkan hasil bumi. Untuk menenangkannya, Zeus menghantar Hermes ke alam ghaib untuk mengembalikan Persephone kepada ibunya. Bagaimanapun, dia telah memakan enam butir biji delima di alam ghaib dan selama-lamanya terikat dengan alam ghaib, kerana benih delima itu suci di sana.

Maka Persephone hanya boleh meninggalkan alam ghaib semasa bumi sedang mekar, atau setiap musim kecuali musim sejuk. Lagu-lagu Pujaan Homerik menceritakan penculikan Persephone oleh Hades:

Persephone sendiri dianggap sangat melengkapi Hades kerana makna namanya yang mengandungi kata akar bahasa Yunani untuk "membunuh" dan - *-phone* dalam namanya bermaksud "membunuhi".

### Hecate

Hecate dikaitkan dengan persimpangan, tempat masuk, anjing, cahaya, Bulan, ilmu hitam, ilmu sihir, ilmu tentang herba dan tumbuhan beracun, bercakap dengan si mati dan pesona. Hecate sering ditunjukkan sebagai dewi dengan tiga bahagian, yang membolehkannya melihat ke pelbagai arah sekali gus. Ini menekankan peranannya sebagai pelindung ruangan di antara tempat-tempat.

### Erinyes

Para Erinyes (juga dipanggil Furiae atau Kemarahan) ialah tiga dewi yang dikaitkan dengan jiwa si mati dan membalas dendam terhadap jenayah yang melanggar aturan semula jadi dunia. Mereka bertiga ialah Alecto, Megaera, dan Tisiphone.

Mereka amat ambil berat tentang jenayah yang dilakukan oleh kanak-kanak terhadap ibu bapa, seperti membunuh ibu atau bapa, dan derhaka. Mereka akan membuat penjenayah itu gila, atau jika seluruh negeri menyembunyikan dia, mereka akan membawa kebuluran dan penyakit kepada negeri itu. Para Erinyes amat digeruni kerana mereka melambangkan dendam orang yang dianiayai terhadap pelakunya. Selalunya orang Yunani mempelawa para Erinyes dengan minuman dan korban untuk menenangkan mereka dan elak membuat mereka marah, dan secara keseluruhannya para Erinyes lebih banyak diberikan korban dan minuman daripada mana-mana dewa alam ghaib yang lain. Para Erinyes digambarkan sebagai wanita-wanita hodoh dan bersayap dengan ular melilit badan mereka.

### Hermes

Walaupun Hermes tidak tinggal di alam ghaib dan biasanya tidak dikaitkan dengan alam ghaib, dialah yang membawa jiwa orang mati ke alam ghaib. Dalam hal ini, dia dikenali sebagai Hermes Psikopompos dan dengan tongkat emasnya dia dapat membawa orang mati ke rumah baru mereka. Dia juga diseru oleh orang yang nazak untuk membantu kematian mereka—ada yang memintanya maut yang tidak menyakitkan atau dapat mati bila dan di mana mereka percaya mereka sepatutnya mati.

### Hakim-hakim alam ghaib
Minos, Rhadamanthus, dan Aeacus ialah hakim-hakim si mati. Mereka menilai perbuatan si mati dan mencipta undang-undang yang mengawal alam ghaib. 

Aeacus adalah penjaga Kunci alam ghaib dan hakim manusia Eropah. Rhadamanthus ialah Raja Elysium dan hakim manusia Asia. Minos ialah hakim undian terakhir.

### Charon
Charon ialah seorang penambang yang, selepas menyambut seorang roh daripada Hermes, akan bawa mereka menyeberangi sungai Styx dan/atau Acheron ke alam ghaib. Semasa pengebumian, si mati mengikut adat diletakkan syiling obol di atas mata atau di bawah lidah mereka, supaya mereka boleh bayar tambang Charon untuk menyeberang. Jika tidak, mereka dipercayai akan berterbangan di tepian sungai itu selama seratus tahun, sehingga mereka dibenarkan menyeberangi sungai. Bagi orang Etruscan, Charon dianggap sebagai makhluk yang menakutkan—dia memegang tukul dan berhidung bengkok, berjanggut, dan mempunyai telinga seperti binatang dengan gigi. Dalam gambaran Yunani awal yang lain, Charon hanyalah seorang lelaki hodoh berjanggut dengan topi kon dan baju lengan pendek. Kemudian, dalam cerita rakyat Yunani yang lebih moden, dia dianggap malaikat, seperti Malaikat Mikail. Namun begitu, Charon dianggap sebagai makhluk yang menakutkan kerana tugasnya ialah membawa jiwa-jiwa ini ke alam ghaib dan tiada siapa dapat pujuknya untuk berbuat sebaliknya.

### Cerberus

Cerberus (Kerberos), atau "Anjing Neraka", ialah anjing besar Hades dengan banyak kepala (biasanya berkepala tiga) dengan beberapa pemerian menyatakan ia juga ada ekor berkepala ular dan kepala ular di belakangnya dan sebagai surainya. Anak kepada dua raksasa, Echidna dan Typhon, Cerberus menjaga pintu gerbang alam ghaib. Tugas Cerberus adalah untuk menghalang orang mati daripada meninggalkan alam ghaib.

Herakles pernah meminjam Cerberus dalam bahagian akhir Buruh Herakles. Orpheus pernah menidurkannya dengan muziknya.

Menurut ensiklopedia abad ke-10 *[[Suda]]*, orang Yunani purba meletakkan kek madu (*μελιτοῦττα*) bersama orang mati agar si mati dapat memberikannya kepada Cerberus.

### Thanatos
Thanatos ialah personifikasi maut. Dia khususnya mewakili kematian yang tidak ganas dan berbeza dengan kakak-kakak dia para Keres, semangat penyakit dan penyembelihan.

### Hypnos
Hypnos ialah personifikasi tidur dan saudara kembar kepada Thanatos. Guanya digambarkan tidak dapat ditembusi oleh cahaya matahari dan bulan; ia dikelilingi oleh bunga popi dan pokok-pokok penidur lain. Sungai Lethe juga mengalir melalui gua itu, dan deruannya menyebabkan rasa mengantuk.

### Melinoë
Melinoe ialah nimfa atau semangat dari bawah bumi, anak perempuan Persephone, yang diseru dalam salah satu Lagu Pujaan Orphik dan dikatakan pembawa mimpi buruk dan gila. Dia juga mungkin yang dinamakan dalam beberapa inskripsi dari Anatolia, dan dia terdapat pada satu papan gangsa bersama Persephone. Lagu-lagu pujaan ini, yang umurnya tidak pasti tetapi mungkin dikarang pada abad ke-2 atau ke-3 TM, adalah teks sembahyang untuk agama yang dikenali sebagai Orfisme. Dalam lagu pujaan itu, Melinoë mempunyai ciri-ciri yang nampaknya serupa dengan Hecate dan para Erinyes, dan namanya kadangkala dianggap sebagai gelaran Hecate. Melinoë biasanya digambarkan seperti seorang dewi bulan dalam puisi Yunani.

### Nyx
Nyx ialah dewi Malam dan anak perempuan Khaos.

### Tartarus
Jurang yang dalam digunakan sebagai penjara yang penuh seksaan dan penderitaan untuk orang jahat serta sebagai penjara para Titan. Tartarus juga dianggap sebagai seorang dewa purbakala yang wujud sejak azali.

### Styx
Styx ialah dewi sungai Styx. Tidak banyak yang diketahui tentangnya tetapi dia adalah sekutu Zeus dan tinggal di alam ghaib.

### Eurynomos
Eurynomos adalah seorang daemon atau semangat alam ghaib, yang memakan semua daging mayat dan meninggalkan hanya tulang.

## Si mati
Di alam ghaib Yunani, roh orang mati wujud tetapi seperti hantu, dan melayang-layang di alam ghaib tanpa tujuan. SI mati dalam alam ghaib menurut Homer kekurangan *menos*, yakni kekuatan, jadi mereka tidak boleh mempengaruhi hidupan di bumi. Mereka juga kekurangan *phrenes*, atau kecerdasan, dan lalai dengan apa yang berlaku di sekeliling mereka ataupun di atas bumi. Di alam ghaib, semua orang sama, tanpa mengira status atau kuasa mereka semasa mereka masih hidup.

Dalam alam ghaib Yunani, orang di alam ghaib tidak berubah atau berumur—pada saat kematian, jiwa mereka dibekukan, dalam aspek pengalaman dan penampilan. Jiwa-jiwa di alam ghaib tidak menjadi tua atau berubah. Mereka tidak menjalani hidup di alam ghaib, mereka betul-betul sama seperti semasa hidup. Oleh itu, mereka yang mati bertempuran selama-lamanya berlumuran darah di alam ghaib dan mereka yang mati secara aman kekal sebegitu.

Secara amnya, si mati dianggap mudah marah dan tidak menyenangkan tetapi bukanlah berbahaya atau jahat. Mereka akan marah jika mereka merasakan sesuatu yang jahat di dekat kubur mereka dan diberikan korban minuman untuk menenangkan mereka agar tidak menimbulkan kemarahan si mati. Kebanyakannya, persembahan darah diberikan, kerana mereka memerlukan intipati kehidupan untuk dapat berkomunikasi dan berfikir. Ini ditunjukkan dalam ''Odysseia'' Homer, Odysseus harus menawarkan darah biri-biri agar roh-roh berinteraksi dengan dia. Di alam ghaib, si mati menghabiskan masa dengan hobi-hobi seperti bermain, berdasarkan objek-objek yang terdapat di dalam kubur seperti dadu dan papan permainan. Hadiah kubur seperti pakaian, perhiasan, dan makanan ditinggalkan oleh orang yang masih hidup untuk digunakan di alam ghaib, kerana ramai percaya hadiah-hadiah ini akan dibawa ke alam sana. Tidak ada persetujuan dalam kalangan Yunani kuno jika si mati boleh makan atau tidak. Homeros menyatakan orang mati sebagai tidak boleh makan atau minum melainkan mereka telah diseru; tetapi beberapa ukiran menggambarkan alam ghaib mempunyai banyak pesta kenduri. Walaupun tidak begitu jelas, si mati dibayangkan masih boleh melakukan hubungan intim dengan yang lain, tetapi anak tidak akan diperolehi. Orang Yunani juga percaya perkahwinan boleh dilakukan di alam ghaib, membayangkan bahawa alam ghaib Yunani tidak begitu berbeza daripada dunia orang hidup.

Penulis satira abad ke-2 Lucian menyifatkan orang-orang alam ghaib sebagai tulang rangka. Si mati tidak dapat dibezakan antara satu sama lain, dan siapakah orang yang kaya atau penting semasa hidup tidak dapat dikenal pasti. Walau bagaimanapun, pandangan ini tidak dikongsi oleh semua. Homeros menyatakan si mati masih mempunyai wajah asal mereka.

Hades wujud di luar masa. Orang mati sedar tentang masa silam dan masa depan, dan dalam puisi tentang wira-wira Yunani, roh orang mati sering membantu menggerakkan cerita dengan membuat ramalan dan mendedahkan maklumat yang wira tidak tahu. Satu-satunya cara untuk manusia berkomunikasi dengan orang mati adalah dengan meninggalkan hidup normal buat sementara waktu dan memasuki Hades, tempat di luar cerapan dan waktu.

## Sikap Yunani
Orang Yunani percaya bahawa apabila orang mati, mereka pergi ke dunia lain. Mereka percaya maut bukanlah penamat kehidupan atau kewujudan manusia. Orang Yunani percaya jiwa masih wujud selepas mati, tetapi kehidupan akhirat ini tidak begitu penting. Di alam ghaib, identiti si mati masih wujud, tetapi ia tidak ada apa-apa pengaruh. Orang Yunani menganggapnya sebagai satu cara untuk mengingati bahawa orang itu pernah hidup. Walau bagaimanapun, kematian dianggap sebagai nasib yang sangat berat. Homeros berfikir lebih baik seseorang itu tidak dilahirkan atau mati muda, kerana hidup tidak menebus nasib mati. Dewa-dewa Yunani hanya memberi ganjaran kepada wira yang masih hidup; pahlawan yang mati diabaikan di akhirat. Akan tetapi, orang Yunani percaya menghormati si mati adalah penting seakan-akan ia ketakwaan. Orang yang tidak menghormati si mati akan dihukum oleh para dewa. Contohnya, Odysseus memastikan Ajax dikebumikan, takut dewa-dewi akan murka.

## Mitos dan cerita

### Orpheus
Orpheus, seorang penyair dan pemuzik yang seolah-olah mammpu menggerakkan sesiapa sahaja dengan muziknya, turun ke alam ghaib sebagai manusia yang hidup untuk mendapatkan semula isterinya yang sudah mati Eurydice selepas dipatuk ular berbisa pada hari perkahwinan mereka. Dengan kemahiran bermain kecapi lira dia, Orpheus dapat meletakkan mantera ke atas penjaga-penjaga alam ghaib dan menggerakkan mereka dengan muziknya. Suaranya yang merdu berjaya meyakinkan Hades dan Persephone untuk membenarkan dia dan isterinya kembali ke alam hidup. Raja dan permaisuri alam ghaib itu bersetuju tetapi dengan satu syarat: Eurydice perlu ikutnya dari belakang dan Orpheus tidak boleh menoleh untuk melihatnya. Sebaik sahaja Orpheus tiba di pintu masuk, dia berpaling, rindu untuk melihat isterinya yang cantik, lalu melihat isterinya memudar kembali ke alam ghaib. Orpheus dilarang kembali ke alam ghaib untuk kali kedua dan dia menghabiskan hidup bermain muziknya kepada burung-burung dan gunung-ganang.

## Rujukan


## Bibliografi

* 
*
* 
* 
*  
* 
* 
* 
* 
* 
* 
* 
* 
* 
* 
*